প্রাকৃতিক পরিবেশ নষ্ট: বিশ্ববিদ্যালয়ের ‘অবকাঠামোগত’ উন্নয়নের অজুহাতে বারবার নির্বিচারে বৃক্ষনিধন, লেকের পানি শুকিয়ে ধানচাষ, লেকের চারপাশে রাস্তা নির্মাণসহ নানাবিধ কর্মকাণ্ড চালিয়ে প্রাকৃতিক পরিবেশ নষ্ট করছে বলে জানান পরিবেশবিদরা। এদিকে ২৩শে মে অনুষ্ঠিত সিন্ডিকেটে চাপে পড়ে ও চলমান আন্দোলনকে দমাতে ছাত্রী লাঞ্ছনার দায়ে পাঁচজন শিক্ষার্থীকে আজীবন বহিষ্কার করার অভিয়োগ উঠেছে এ প্রশাসনের বিরুদ্ধে। এছাড়া, ভিসি বিভিন্ন সময়ে অসুস্থ থাকেন বলে প্রশাসনিক কর্মকাণ্ডে একধরনের ধীরগতির অভিযোগ উঠেছে। এ বিষয়ে জাতীয়তাবাদী শিক্ষক ফোরামের গণিত বিভাগের অধ্যাপক ড. শরীফ উদ্দিন বলেন, ঈদের ছুটিতে তড়িঘড়ি করে অ্যাডহক মাধ্যমে প্রশাসনিক কর্মকর্তা নিয়োগ দিয়ে মাননীয় ভিসি নিজ ক্ষমতার অপব্যবহার করেছেন। নৈতিকতার জায়গা থেকে তিনি সরে এসেছেন। এটা অনিয়ম ও দুর্নীতির পর্যায়ে পড়ে। এই নৈতিকতা বিবর্জিত কার্যের কারণেই প্রতিষ্ঠানগুলো ধ্বংস হয়ে যাচ্ছে। শিক্ষা কার্যক্রম থেকে শুরু করে অবকাঠামো উন্নয়ন এমনকি শিক্ষক নিয়োগের ক্ষেত্রে তিনি স্বচ্ছতা আনতে পারেননি। ভিসি যে আশা শিক্ষকদের মধ্যে সঞ্চার করে নিজ দায়িত্বে বসেছিলেন, তার একটিতেও তিনি সফল হতে পারেননি। এসব বিষয়ে সরকার ও রাজনীতি বিভাগের অধ্যাপক ড. নাসিম আখতার হোসাইন বলেন, ইতিপূর্বে আমরা দেখেছি মেধাহীন লোকদের নিয়োগ দেয়া হয়েছে। এখনও তাই হচ্ছে। দলীয় ও স্বজনপ্রীতির বিবেচনায় নিয়োগ প্রক্রিয়া এ প্রশাসন অব্যাহত রেখেছে। এগুলো যে বন্ধ জরুরি তা বলার অপেক্ষা রাখে না। এসব দুর্নীতি ও অনিয়ম বন্ধ করতে ও পাবলিক বিশ্ববিদ্যালয় রক্ষা করার জন্য আমাদের বড় ধরনের কোন কর্মসূচি হাতে নিতে হতে পারে বলে আমি মনে করি। পরিসংখ্যান বিভাগের অধ্যাপক ড. মোহাম্মদ মুজিবুর রহমান বলেন, সাবেক ভিসির পতনের মধ্য দিয়ে বর্তমান প্রশাসন দায়িত্ব গ্রহণ করে। কিন্তু দায়িত্ব গ্রহণ করে তারা সুষ্ঠুভাবে ক্যাম্পাস পরিচালনায় ব্যর্থতার পরিচয় দিয়েছে। এরই মধ্যে এই প্রশাসন নানা অনিয়ম ও দুর্নীতির অভিযোগে অভিযুক্ত হয়েছে। এ বিষয়ে বিশ্ববিদ্যালয় প্রক্টর তপন কুমার সাহা বলেন, আমার বিষয়ে যেসব অভিযোগ উঠেছে তা সম্পূর্ণ বানোয়াট। আর এসব বিষয়ে আমার কোন কিছু বলার নেই। শুধু আমার অফিসে যে কর্মকর্তাকে নিয়োগ দেয়া হয়েছে তার জন্য ভিসিকে অনুরোধ করেছিলাম। এ বিষয়ে ভিসি অধ্যাপক ড. ফারজানা ইসলাম বলেন, প্রশাসনিক পদ খালি থাকায় সেখানে প্রয়োজনে জরুরিভিত্তিতে ৬ নং ধারা অনুযায়ী বিশ্ববিদ্যালয় ভিসির যে ক্ষমতা রয়েছে তার ওপর ভিত্তি করে তাদের নিয়োগ দেয়া হয়েছে। তাছাড়া, তাদের সঙ্গে আমার কোন রক্তের সম্পর্ক নেই। চাপে পড়ে ও চলমান আন্দোলনকে দমাতে ছাত্রী লাঞ্ছনার দায়ে পাঁচজন শিক্ষার্থীকে আজীবন বহিষ্কার করা হয়েছে এ প্রশ্নের জবাবে তিনি বলেন, একজন বিশ্ববিদ্যালয়ের ছাত্র হয়ে কিভাবে অনেকজন ছাত্রীকে লাঞ্ছিত করে। এটাতো তাদের সব থেকে বড় অপরাধ। বৃক্ষনিধন করে পরিবেশ নষ্ট করা হচ্ছে- এমন প্রশ্নের উত্তরে তিনি বলেন, অবকাঠামোগত উন্নয়নে এ গাছগুলো কাটা হয়েছে। তবে আমরা এরই মধ্যে প্রচুর গাছ রোপণ করেছি ও করবো। শিক্ষক নিয়োগের ক্ষেত্রে আমরা মুক্তিযোদ্ধার সন্তানদের প্রাধান্য দিয়েছি। আর অধিকাংশ নতুন বিভাগে শিক্ষক না থাকায় শিক্ষক নিয়োগ দেয়া হয়েছে যার কারণে সকল শিক্ষককে স্থায়ীকরণ করা সম্ভব হয়নি। আমার কোন প্রতিপক্ষ নেই, সকলেই সমান। দায়িত্ব গ্রহণ করার পরেই কিছু শিক্ষক নিজ ইচ্ছায় বিভিন্ন দায়িত্ব থেকে অব্যাহতি নেন। -ডেস্ক